钦定古今图书集成/理学汇编/文学典/第198卷 > 《谢襄州燕龙图肃惠诗启》前人
## 钦定古今图书集成/理学汇编/文学典/第198卷 > 《谢襄州燕龙图肃惠诗启》前人

昨日伏蒙知府龙图即席宠示五言诗一章者。修闻
古者宾主之间，献酬已接，将见其志，必有赋诗，托于
咏叹之音，以通欢欣之意。然而工歌《三夏》，使者再辞及于《皇华》，然后拜贶。是则施于贵贱，各有所当。修，贱
士也，何足当之？伏惟某官以侍从之臣，当藩屏之任，
德爵之重，与齿俱尊，学通天人，识洞今古，绰有馀裕，
“多为长言，谈笑樽俎之间，舒卷风云之际，成于俄顷。
盖其咳唾之馀，得而秘藏，已如金玉之宝。岂伊孱陋，
敢辱褒称，形于短篇，以为大赐。”伏读三四，且喜且惭。
譬夫四面之宫，铿锵之奏，愚者骤听，骇然震荡，及夫
心平悸定，然后知于至和。在于顽蒙，获此开警。然贶
之厚者，不敢报之以薄；礼所尊者，不敢敌之以平。顾
惟愚庸，岂得赓继。但佩黄金之赐，无忘长者之言。